ИНФОРМАЦИЈА

О ПЕТОМ ЈАВНОМ СЛУШАЊУ

ОДБОРА ЗА УСТАВНА ПИТАЊА И ЗАКОНОДАВСТВО НА ТЕМУ:

„ПРОМЕНЕ УСТАВА РЕПУБЛИКЕ СРБИЈЕ У ОБЛАСТИ ПРАВОСУЂА“, ОДРЖАНОМ 27. МАЈА 2021. ГОДИНЕ

Одбор за уставна питања и законодавство је, на основу одлуке донете на 40. седници, одржаној 21. маја 2021. године, дана 27. маја 2021. године, одржао Пето јавно слушање на тему: „Промене Устава Републике Србије у области правосуђа“. Јавним слушањем је председавала Јелена Жарић Ковачевић, председник Одбора за уставна питања и законодавство.

Јавном слушању су присуствовали чланови Одбора: Невена Веиновић, Лука Кебара, Дубравка Краљ, Илија Матејић, Вук Мирчетић, Угљеша Мрдић, Виолета Оцокољић, Балинт Пастор, Оља Петровић, Жељко Томић и Тома Фила, Милош Терзић, Борислав Ковачевић и Ђорђе Тодоровић, заменици чланова Одбора.

Учесници јавног слушања били су и: председник Народне скупштине Ивица Дачић; Маја Поповић, министар правде, Владимир Винш, виши саветник у Министарству правде; проф. др Владан Петров, судија Уставног суда и члан Венецијанске комисије; Ненад Вујић, директор Правосудне академије; Brajan Ebel (Brian Ebel); саветник и заменик шефа Мисије при Амбасади Канаде; Ден Керол, Амбасада Сједињених Америчких Држава; Konstantinos Androulakis, Амбасада Грчке; Nj. eks. g. Raul Bartolomeо, амбасадор Шпаније; Силија Сомерстајн (Celia Sommerstein), заменик шефа Политичког одељења Амбасаде Велике Британије; Сања Торов, политички саветник у области владавине права, Амбасада Велике Британије; др Александар Момиров, виши саветник за владавину права*,* Амбасада Краљевине Холандије; George Stawa, саветник за правосуђе, Амбасада Аустрије; Daniel Mosheni, политички референт, амбасада Немачке; Јована Крајновић, амбасада Финске; Надиа Ћук, заменик шефа мисије Савета Европе у Београду; Данко Рунић, Канцеларија Савета Европе у Београду; Сара Груен, заменица шефа Мисије ОЕБС-а у Србији; Богдан Урошевић, Мисија ОЕБС-а у Србији; Ивана Рамадановић, Мисија ОЕБС-а у Србији; Матеја Новчић Штанцар, заменик шефа Делегације ЕУ у Србији и Мирјана Цветковић, саветник за правна питања у Делегацији ЕУ у Србији.

На почетку јавног слушања присутнима се обратио председник Народне скупштине Ивица Дачић. Он је рекао да је процедура за измену Устава комплексна и изискује сагласност у практично свим гранама власти: законодавној, извршној и судској, а на крају и потврду предложених промена на референдуму. Он је истакао и да је, не мање важно од процедуре, учешће широке јавности у припреми уставних промена, јер само то је гаранција да ће се доћи до решења која ће бити примерена нашем демократском развоју, као и усклађена са нашим обавезама које проистичу из преговора о чланству у Европској унији. Он је нагласио да су током претходна четири јавна слушања обављене добре дискусије у изузетно широком кругу учесника, као и да очекује да ће из свих тих разговора проистећи добра и корисна решења. Председник Народне скупштине је замолио ученике јавног слушања да крајње отворено и конкретно изнесу све сугестије, па и искуства из сличних процедура у другим државама, јер постоји отвореност за све предлоге који могу да допринесу да уставни оквир наше земље буде савременији и правичнији.

Он је указао и на то да се, као парадокс, јавља да се Народна скупштина највише залаже за промену Устава, док они којих се то тиче, односно судије и тужиоци, не изражавају велику подршку, као што и политичке странке, које за себе говоре да су проевропске политичке странке, такође се противе промени Устава.

Министар правде Маја Поповић, као овлашћени представник предлагача, објаснила је разлоге за промену Устава у области правосуђа. Предложене промене Устава предвиђене су као активност у Акционом плану за преговарачко поглавље 23 које је Влада Републике Србије усвојила 27. априла 2016. године (ревидиран 10. јула 2020. године) и оне су најзначајнија реформа у области владавине права, која представља основну вредност сваког демократског друштва и један је од приоритета политике Европске уније. Истакла је да је, како је и било предвиђено, Република Србија у претходном периоду анализирала постојеће одредбе Устава са становишта опште прихваћених европских и међународних стандарда, изражених кроз документа ЕУ, УН, Савета Европе, посебно Венецијанске комисије, али и групе држава против корупције (GRECO), Европске комисије за ефикасност правосуђа СЕПЕЖ (CEPEJ), Консултативног већа европских студија, Консултативног већа европских тужилаца и Европске мреже савета правосуђа, као и да је после спроведене анализе, утврђено да је неопходно променити одредбе Устава у области правосуђа, у циљу успостављања бољег система предлагања, избора, премештаја и престанка судијске функције судија, председника судова, јавних тужилаца и заменика јавних тужилаца, као и да би то омогућило да улазак у правосуђе буде засновано на објективним критеријумима вредновања, правичним процедурама избора, отворености за све кандидате одговарајућих квалификација и транспарентности из угла опште јавности. С тим у вези, истакла је и да је неопходно утврдити већу транспарентност Високог савета судства и Државног већа тужилаца, као и судија и јавних тужилаца јер ће то омогућити стварање бољег правосуђа и додала да ће се већа одговорност подстаћи прописивањем сталности функција.

На крају свог излагања, министар правде је истакла и да је потребно утврдити већу одговорност Високог савета судства и Државног већа тужилаца, као и судија и јавних тужилаца, јер ће то омогућити стварање бољег правосуђа, истакла је министарка и додала да ће се већа одговорност подстаћи прописивањем сталности функција, као и да је свака примедба, сугестија и критика у току јавног слушања од великог значаја, са крајњим циљем да се у оквиру ове дискусије дође до најбољих решења у уставним променама у области правосуђа.

У дискусији која је уследила учествовали су:

Владан Петров, судија Уставног суда и члан Венецијанске комисије говорио је о процедуралним аспектима, као и правним карактеристикама промене Устава. Он је указао да је прописана процедура промене Устава врло комплексна јер укључује више корака, односно фаза. Он је подсетио да се поступак за промену Устава званично покреће подношењем Народној скупштини предлога за промену Устава од стране уставом овлашћеног предлагача, да се Србија сада налази у првој фази тог поступка и да ће усвајањем Предлога Владе на седници која је заказана за 8. јун Народна скупштина дати своју сагласност на оно што тај предлог садржи. С тим у вези, истакао је да Народну скупштину у даљем поступку промене обавезују правци и питања која су у том предлогу наведена.

У наставку свог излагања изнео је своје замерке на важећи Устав из 2006. године и указао на неке од нормативних формалних мана у поступку промене устава. Он је истакао и да у поступку промене Устава мора да се нађе баланс у области правосуђа и да смо на добром путу да то и учинимо, те је позвао све релевантне чиниоце да помогну својим стручним саветима у том поступку.

Матеја Новчић Штанцар, заменик шефа Делегације ЕУ у Србији подсетила је присутне да је Србија добровољно одлучила да започне процес приступања ЕУ, као и да се тиме преузела одређене обавезе које из тога произилазе, Она је нагласила да је за ЕУ одувек било важно да парламент изради нацрт текста, и у складу са препорукама Венецијанске комисије, обави широке консултације са заинтересованим странама, судијама и тужиоцима, представницима Правосудне академије, као и да ће ЕУ пажљиво да прати цео процес око уставних промена.

Georg Stawa, аташе за правосуђе Амбасаде Аустрије, истакао је да је Србија та која мења свој Устав према својим потребама и да је нико неће притискати на том путу. Он је истакао да је важно да Србија добије независно правосуђе посебно имајући у виду чињеницу да независност јача одговорност те да би се то обезбедило, морају да постоје јасни циљеви који описују које су то најбоље особине које кандидати треба да имају да би били изабрани и који су то критеријуми и механизми за избор, ефикасност, независност и непристрасност у раду судија и јавних тужилаца. Он је нагласио да Устав треба да успостави такве стандарде који ће нагласити улогу Правосудне академије и постојање објективних процедура које ће омогућити да се одаберу најбољи могући кандидати.

Надиа Ћук, заменик шефа мисије Савета Европе у Београду, истакла је да је поштовање стандарда у области правосуђа од суштинског значаја како би се обезбедила владавина права у Србији. Она је подсетила да је Мониторинг комитет у фебруару ове године захтевао мишљење Венецијанске комисије о уставном и правном оквиру којим се регулише управљање демократским институцијама у Србији, као и да је нацрт тог мишљења поднет на усвајање на пленарној седници Венецијанске комисије која је заказана за 21. октобар 2021. године и изразила очекивање да ће то мишљење бити добра смерница за промене Устава.

Сара Груен, заменица шефа Мисије ОЕБС-а у Србији нагласила је да је пред Народном скупштином неколико задатака у процесу измена важећег Устава и је Мисија ОЕБС-а у Србији спремна да подржи Народну скупштину и свим фазама које предстоје до доношења уставних промена, укључујући и ангажовање експерата из ОДХИР-а.

Ненад Вујић, директор Правосудне академије, истакао је да кроз увођење Правосудне академије у процес избора и селекције добијају јасни и мерљиви критеријуми за избор одређеног кандидата за судију. Он је указао и да је препорука Венецијанске комисије била да Правосудна академија уђе у Устав. У погледу предложеног парног броја чланова Високог савета судства, он је указао да праксу неких земаља ЕУ које такође имају парни број чланова тог савета. У наставку, он је подсетио да се мора гледати Акциони план за Поглавље 23 у коме су јасно одређени рокови и циљеви, као и да је у овом плану јасно садржана орјентација да никакве промене Устава у области правосуђа неће да доведу до реизбора судија.

Јавно слушање је закључила председник Одбора Јелена Жарић Ковачевић захваливши се учесницима јавног слушања који су омогућили члановима Одбора за уставна питања и законодавство да чују различита мишљења и ставове о променама Устава у области правосуђа и истакла да ће Одбор за уставна питања и законодавство узети у обзир сва мишљења, предлоге и примедбе изнете на овом јавном слушању приликом израде акта о промени Устава.